CELEX: 32013D0471
Language: el
Date: 2013-09-23 00:00:00
Title: 2013/471/ΕΕ: Απόφαση του Συμβουλίου, της 23ης Σεπτεμβρίου 2013 , περί της παροχής ημερήσιας αποζημιώσεως και της επιστροφής των ταξιδιωτικών εξόδων στα μέλη της Ευρωπαϊκής Οικονομικής και Κοινωνικής Επιτροπής καθώς και στα αναπληρωματικά μέλη

25.9.2013   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 253/22
               
            
         ΑΠΟΦΑΣΗ ΤΟΥ ΣΥΜΒΟΥΛΙΟΥ
         της 23ης Σεπτεμβρίου 2013
         περί της παροχής ημερήσιας αποζημιώσεως και της επιστροφής των ταξιδιωτικών εξόδων στα μέλη της Ευρωπαϊκής Οικονομικής και Κοινωνικής Επιτροπής καθώς και στα αναπληρωματικά μέλη
         (2013/471/ΕΕ)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 301 τρίτη παράγραφος,
         Εκτιμώντας τα ακόλουθα:
         
                     (1)
                  
                  
                     Η απόφαση 81/12/ΕΟΚ του Συμβουλίου (1) καθόρισε τους κανόνες περί της παροχής ημερήσιας αποζημίωσης και της επιστροφής των ταξιδιωτικών εξόδων στα μέλη της Ευρωπαϊκής Οικονομικής και Κοινωνικής Επιτροπής (η «επιτροπή») καθώς και στα αναπληρωματικά μέλη και στους εμπειρογνώμονες.
                  
               
                     (2)
                  
                  
                     Στο ψήφισμά του της 10ης Μαΐου 2012 (2), το Ευρωπαϊκό Κοινοβούλιο σημείωσε ότι το προεδρείο της επιτροπής πρότεινε μεταρρύθμιση του συστήματος αποζημίωσης των εξόδων των τακτικών και αναπληρωματικών μελών της επιτροπής.
                  
               
                     (3)
                  
                  
                     Στις 12 Οκτωβρίου 2012, η ΕΟΚΕ ζήτησε από το Συμβούλιο να εκδώσει νέα απόφαση περί της παροχής ημερήσιας αποζημιώσεως και της επιστροφής των ταξιδιωτικών εξόδων στα μέλη της επιτροπής καθώς και στα αναπληρωματικά μέλη, καταργώντας και αντικαθιστώντας την απόφαση 81/121/ΕΟΚ.
                  
               
                     (4)
                  
                  
                     Θα πρέπει να γίνει προσαρμογή του ποσού των ημερήσιων αποζημιώσεων των τακτικών και αναπληρωματικών μελών της επιτροπής. Θα πρέπει επίσης να προβλεφθεί σύστημα επιστροφής των εξόδων ταξιδίου βάσει των πραγματικών εξόδων και να προβλεφθούν αντισταθμιστικές αποζημιώσεις για τον χρόνο που αφιερώνουν τα τακτικά και αναπληρωματικά μέλη στην άσκηση των καθηκόντων τους και τα συναφή διοικητικά έξοδα.
                  
               
                     (5)
                  
                  
                     Εφόσον ενδείκνυται, οι λεπτομερείς κανόνες για την παροχή των αποζημιώσεων και για την επιστροφή των ταξιδιωτικών εξόδων καθώς και για την προσαρμογή των ανώτατων ορίων επιστροφής για τα ταξιδιωτικά έξοδα, θα πρέπει να καθορίζονται στο επίπεδο της επιτροπής.
                  
               
                     (6)
                  
                  
                     Προκειμένου να εξασφαλισθεί ένας ικανός βαθμός συνέχειας στο έργο των τακτικών και αναπληρωματικών μελών της επιτροπής, θα πρέπει να προβλεφθούν μεταβατικοί κανόνες.
                  
               
                     (7)
                  
                  
                     Η απόφαση 81/121/ΕΟΚ θα πρέπει, συνεπώς, να καταργηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Κατ’ εφαρμογή της παρούσας απόφασης, τα τακτικά μέλη της Ευρωπαϊκής Οικονομικής και Κοινωνικής Επιτροπής (η «επιτροπή») καθώς και οι αναπληρωτές τους (εφεξής αναφερόμενοι ομού ως οι «δικαιούχοι») δικαιούνται ημερήσια αποζημίωση για τις ημέρες συνεδριάσεως, επιστροφή των ταξιδιωτικών εξόδων τους, καθώς και αποζημιώσεις απόστασης και διάρκειας.
         
         
            Άρθρο 2
            
               1.   Η ημερήσια αποζημίωση των δικαιούχων που παρίστανται στις συνεδριάσεις ορίζεται στα 290 EUR.
               Η επιτροπή δύναται να αποφασίζει την αύξηση της ημερήσιας αποζημίωσης το ανώτερο κατά 50 %:
               
                           α)
                        
                        
                           όταν ο δικαιούχος που καλείται δεόντως σε μία ή περισσότερες συνεδριάσεις είναι υποχρεωμένος να καταβάλει έξοδα διανυκτέρευσης στον τόπο της συνεδρίασης τόσο πριν από την πρώτη συνεδρίαση όσο και μετά την τελευταία συνεδρίαση, ή
                        
                     
                           β)
                        
                        
                           σε περίπτωση αποστολής εκτός Βρυξελλών, όπου οι τιμές των ξενοδοχείων που έχουν επιλεγεί για την παραμονή των δικαιούχων υπερβαίνουν τα 150 EUR ανά διανυκτέρευση.
                        
                     
            
               2.   Η ημερήσια αποζημίωση μπορεί να καταβάλλεται στους δικαιούχους μέχρι ανώτατου ορίου δύο ημερών για τη γεφύρωση του κενού μεταξύ δύο συνεδριάσεων, όταν η αποζημίωση αυτή είναι μικρότερη από την επιστροφή των ταξιδιωτικών εξόδων που θα κατέβαλλε άλλως ο δικαιούχος σε περίπτωση που έκανε ένα ταξίδι μετ’ επιστροφής μεταξύ των εν λόγω συνεδριάσεων.
            
         
         
            Άρθρο 3
            Τα ταξιδιωτικά έξοδα των δικαιούχων επιστρέφονται βάσει των πράγματι καταβληθέντων εξόδων. Η επιτροπή ορίζει κατάλληλα ανώτατα όρια επιστροφής με σκοπό να εξασφαλίσει ότι τα σχετικά ταξιδιωτικά έξοδα δεν υπερβαίνουν το επίπεδο του ψηφισθέντος ετήσιου προϋπολογισμού.
         
         
            Άρθρο 4
            Οι δικαιούχοι δικαιούνται αποζημιώσεων απόστασης και διάρκειας. Στην περίπτωση ταξιδίων μεταξύ του τόπου κατοικίας του δικαιούχου και των Βρυξελλών, ο δικαιούχος δικαιούται αποζημίωση όσον αφορά ένα ταξίδι προς τις Βρυξέλλες και ένα ταξίδι από τις Βρυξέλλες ανά εβδομάδα εργασίας στην επιτροπή.
         
         
            Άρθρο 5
            Η επιτροπή θεσπίζει λεπτομερείς διατάξεις για την εφαρμογή των άρθρων 2, 3 και 4 έως τις 16 Ιανουαρίου 2014.
         
         
            Άρθρο 6
            Η αποζημίωση απόστασης που αναφέρεται στο άρθρο 4 υπολογίζεται ως εξής:
            
                        α)
                     
                     
                        για το τμήμα της διαδρομής από 0 έως 50 km: 15 EUR·
                     
                  
                        β)
                     
                     
                        για το τμήμα της διαδρομής από 51 έως 500 km: 0,08 EUR ανά km·
                     
                  
                        γ)
                     
                     
                        για το τμήμα της διαδρομής από 501 έως 1 000 km: 0,04 EUR ανά km·
                     
                  
                        δ)
                     
                     
                        για το τμήμα της διαδρομής από 1 001 έως 3 000 km: 0,02 EUR ανά km·
                     
                  
                        ε)
                     
                     
                        για το τμήμα της διαδρομής πέραν των 3 000 km: δεν υφίσταται αποζημίωση.
                     
                  
         
            Άρθρο 7
            Η αποζημίωση διάρκειας που αναφέρεται στο άρθρο 4 υπολογίζεται ως εξής:
            
                        α)
                     
                     
                        για ταξίδι συνολικής διάρκειας 2 έως 4 ωρών: ποσό ισοδύναμο με το ένα όγδοο της ημερήσιας αποζημίωσης που προβλέπει το άρθρο 2·
                     
                  
                        β)
                     
                     
                        για ταξίδι συνολικής διάρκειας 4 έως 6 ωρών: ποσό ισοδύναμο με το ένα τέταρτο της ημερήσιας αποζημίωσης που προβλέπει το άρθρο 2·
                     
                  
                        γ)
                     
                     
                        για ταξίδι συνολικής διάρκειας άνω των 6 ωρών που δεν απαιτεί διανυκτέρευση: ποσό ισοδύναμο με το ήμισυ της ημερήσιας αποζημίωσης που προβλέπει το άρθρο 2·
                     
                  
                        δ)
                     
                     
                        για ταξίδι συνολικής διάρκειας άνω των 6 ωρών που απαιτεί αναπόφευκτα ταξίδι κατά τη διάρκεια της νύκτας: ποσό ισοδύναμο με την ημερήσια αποζημίωση που προβλέπει το άρθρο 2, κατόπιν υποβολής δικαιολογητικών.
                     
                  
         
            Άρθρο 8
            
               1.   Ως μεταβατικό μέτρο και με την επιφύλαξη της παραγράφου 2 του παρόντος άρθρου, οι δικαιούχοι μπορούν να ζητήσουν τη συνέχιση της εφαρμογής της απόφασης 81/121/ΕΟΚ για αυτούς έως το τέλος της θητείας τους, που λήγει στις 20 Σεπτεμβρίου 2015.
            
            
               2.   Κατά την εφαρμογή της παραγράφου 1 του παρόντος άρθρου, η επιτροπή μπορεί να αποφασίσει τη μείωση των ποσών που ορίζονται στην απόφαση 81/121/ΕΟΚ.
            
         
         
            Άρθρο 9
            Κάθε χρόνο, έως τις 30 Απριλίου, η επιτροπή υποβάλλει στο Ευρωπαϊκό Κοινοβούλιο και το Συμβούλιο λεπτομερή έκθεση σχετικά με την επιστροφή των ταξιδιωτικών εξόδων και των αποζημιώσεων που καταβλήθηκαν στους δικαιούχους κατά το προηγούμενο έτος. Η εν λόγω έκθεση περιλαμβάνει στοιχεία σχετικά με τον αριθμό των δικαιούχων, τον αριθμό των ταξιδιών, τους προορισμούς, την ταξιδιωτική θέση και τα καταβληθέντα και επιστραφέντα ταξιδιωτικά έξοδα, καθώς και τις αποζημιώσεις που καταβλήθηκαν.
         
         
            Άρθρο 10
            Μέχρι τις 16 Οκτωβρίου 2015, η επιτροπή υποβάλει στο Συμβούλιο έκθεση αξιολόγησης για την εφαρμογή της παρούσας απόφασης, και ιδίως για τον δημοσιονομικό αντίκτυπό της.
            Η εν λόγω έκθεση αξιολόγησης περιλαμβάνει τα στοιχεία που παρέχουν στο Συμβούλιο τη δυνατότητα να ορίσει, οσάκις απαιτείται, τις αποζημιώσεις των δικαιούχων.
         
         
            Άρθρο 11
            Με την επιφύλαξη του άρθρου 8 παράγραφος 1, η απόφαση 81/121/ΕΟΚ καταργείται με ισχύ από τις 15 Οκτωβρίου 2013.
         
         
            Άρθρο 12
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 23 Σεπτεμβρίου 2013.
            
               
                  Για το Συμβούλιο
               
               
                  Ο Πρόεδρος
               
               V. JUKNA
            
         
         
            (1)  Απόφαση 81/121/ΕΟΚ του Συμβουλίου, της 3ης Μαρτίου 1981, περί της παροχής ημερήσιας αποζημίωσης και της επιστροφής των ταξιδιωτικών εξόδων στα μέλη της Οικονομικής και Κοινωνικής Επιτροπής (ΕΟΚΕ) καθώς και στα αναπληρωματικά μέλη και στους εμπειρογνώμονες (ΕΕ L 67 της 12.3.1981, σ. 29).
         
            (2)  ΕΕ L 286 της 17.10.2012, σ. 110.